*****

ΚΑΝΟΝΙΣΜΟΣ (ΕΟΚ) αριθ. 1786/89 ΤΟΥ ΣΥΜΒΟΥΛΙΟΥ

της 19ης Ιουνίου 1989

για την περάτωση της διαδικασίας όσον αφορά την επανεξέταση των μέτρων αντιντάμπινγκ σχετικά με τις εισαγωγές οικοδομικών πλακών-διαφραγμάτων από ίνες καταγωγής Τσεχοσλοβακίας, Πολωνίας και Σοβιετικής Ένωσης, για την επιβεβαίωση της λήξης ισχύος των οριστικών δασμών αντιντάμπινγκ που επιβάλλονται στις εισαγωγές από την Τσεχοσλοβακία και την Πολωνία και για την κατάργηση του οριστικού δασμού αντιντάμπινγκ που επιβάλλεται στις εισαγωγές από τη Σοβιετική Ένωση

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 14 και 15,

την πρόταση που υπέβαλε η Επιτροπή, μετά από διαβουλεύσεις στο πλαίσιο της συμβουλευτικής επιτροπής, που προβλέπεται στον προαναφερόμενο κανονισμό,

Εκτιμώντας ότι:

Α. Προϊόν

(1) Το σχετικό προϊόν είναι οικοδομικές πλάκες-διαφράγματα από ίνες, πυκνότητας που υπερβαίνει τα 0,8 g/cm3 και υπάγεται στους κωδικούς ΣΟ 4411 11 00 και 4411 19 00.

Β. Διαδικασία

(2) Η Επιτροπή έλαβε δύο αιτήσεις επανεξέτασης των μέτρων αντιντάμπινγκ, που υπέβαλε η ευρωπαϊκή συνομοσπονδία των βιομηχανιών ξυλείας εξ ονόματος των παραγωγών της Κοινότητας που αντιπροσωπεύουν την πλειοψηφία της κοινοτικής παραγωγής πλακών-διαφραγμάτων από ίνες. Μία αίτηση υπεβλήθη βάσει του άρθρου 15 του κανονισμού (ΕΟΚ) αριθ. 2176/84 του Συμβουλίου σχετικά με την ανάληψη υποχρεώσεων που εδέχθη η Επιτροπή για τις εισαγωγές από τη Ρουμανία (2), τη Βραζιλία (3) και ορισμένους εξαγωγείς της Σουηδίας(4)· στην αίτηση αυτή προβλήθηκε ο ισχυρισμός ότι με τη λήξη των μέτρων θα προκληθεί και πάλι ζημία ή θα υπάρξει απειλή ζημίας. Η άλλη αίτηση, βάσει του άρθρου 14 του κανονισμού αυτού, αφορούσε τους οριστικούς δασμούς αντιντάμπινγκ που υπέβαλε το Συμβούλιο στις εισαγωγές από την Τσεχοσλοβακία και την Πολωνία (5) και από την Σοβιετική Ένωση (6) και την ανάληψη υποχρεώσεων που δέχθηκε η Επιτροπή για τις εισαγωγές από ορισμένους (δηλαδή τρεις) άλλους σουηδούς εξαγωγείς (7) (8) και περιείχε επαρκή αποδεικτικά στοιχεία για τη μεταβολή των περιστάσεων που δικαιολογούν την ανάγκη επανεξέτασης.

(3) Κατά συνέπεια, η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (9), την έναρξη επανεξέτασης των μέτρων αντιντάμπινγκ όσον αφορά τις εισαγωγές στην Κοινότητα οικοδομικών πλακών-διαφραγμάτων από ίνες, καταγωγής Τσεχοσλοβακίας, Σοβιετικής Ένωσης, Πολωνίας, Ρουμανίας, Σουηδίας και Βραζιλίας και προέβη σε έρευνα για την περίοδο από 1ης Ιουλίου 1987 μέχρι 31 Μαΐου 1988.

(4) Η Επιτροπή ενημέρωσε επίσημα τους εξαγωγείς και εισαγωγείς που είναι γνωστό ότι ενδιαφέρονται, τους εκπροσώπους των χωρών εξαγωγής και τους καταγγέλλοντες και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση. Οι περισσότεροι από τους γνωστούς παραγωγούς και εξαγωγείς και ορισμένοι εισαγωγείς γνωστοποίησαν γραπτώς τις απόψεις τους. Οι περισσότεροι από τους γνωστούς εξαγωγείς και ορισμένοι παραγωγοί και εισαγωγείς ζήτησαν ακρόαση η οποία έγινε δεκτή.

(5) Τον Δεκέμβριο 1988, η Επιτροπή ανακοίνωσε (1) ότι, σύμφωνα με το άρθρο 15 παράγραφος 4 του κανονισμού (ΕΟΚ) αριθ. 2423/88, τα μέτρα αντιντάμπινγκ σχετικά με τις εισαγωγές πλακών-διαφραγμάτων από την Τσεχοσλοβακία, την Πολωνία και δύο σουηδούς εξαγωγείς (Swedeboard Vrena AB και Royal Board AB) εξακολουθούν να ισχύουν μετά τη λήξη της αντίστοιχης πενταετούς περιόδου, μέχρι να ολοκληρωθεί η επανεξέταση που πραγματοποιείται βάσει του άρθρου 14 του κανονισμού αυτού. Η αντίστοιχη πενταετής περίοδος δεν έχει λήξει όσον αφορά την ανάληψη υποχρέωσης που πρότεινε ο τρίτος σουηδός εξαγωγέας Karlit AB και το δασμό αντιντάμπινγκ στις εισαγωγές από τη Σοβιετική Ένωση.

(6) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον προσδιορισμό των γεγονότων και πραγματοποίησε έρευνα στις εγκαταστάσεις των ακόλουθων εταιρειών:

α) Κοινοτικών παραγωγών

- Isorel (Boulogne), Γαλλία,

- ICL SPA (Mondovi), Ιταλία,

- Legnochimica Spa (Mondovi), Ιταλία,

- Tafisa (Μαδρίτη), Ισπανία,

- Renitex GmbH (Losheim), Ομοσπονδιακή Δημοκρατία της Γερμανίας,

- Atex Werke GmbH και Co. KG (Grafenau), Ομοσπονδιακή Δημοκρατία της Γερμανίας,

- Tafinsa Ltd (Agent of Tafisa) (Maidenhead), Ηνωμένο Βασίλειο.

β) Εισαγωγέων

- Portes Simon SA (Durtal), Γαλλία,

- Ets Jean Huet et Fils SA (Chalians), Γαλλία,

- Sadepan SpA (Viadana), Ιταλία,

- Homanit GmbH και Co. KG (Loehne), Ομοσπονδιακή Δημοκρατία της Γερμανίας,

- Steinbruegge και Berninghausen GmbH και Co. (Bremen), Ομοσπονδιακή Δημοκρατία της Γερμανίας,

- Svedex BV (Varsseveld), Κάτω Χώρες,

- Beyleveld BV (Rotterdam), Κάτω Χώρες,

- Tribomij BV (Amsterdam), Κάτω Χώρες.

Γ. Ζημία ή απειλή ζημίας

(7) Τα εξεταζόμενα μέτρα άμυνας θεσπίστηκαν από το Συμβούλιο και αφορούν μόνον τις εισαγωγές από την Τσεχοσλοβακία, την Πολωνία και τη Σοβιετική Ένωση. Εντούτοις, για την εκτίμηση της ζημίας ή της απειλής ζημίας, θεωρήθηκε σωστό να ληφθούν επίσης υπόψη οι εισαγωγές από τη Ρουμανία, τη Σουηδία και τη Βραζιλία, για τις οποίες η Επιτροπή εδέχθη την ανάληψη υποχρεώσεων. Η σώρευση των εισαγωγών είναι σύμφωνη με τη συνήθη πρακτική των οργάνων.

(8) Όσον αφορά τη ζημία που σύμφωνα με τον ισχυρισμό εξακολουθεί να προκαλείται στην κοινοτική βιομηχανία, βάσει των αποδεικτικών στοιχείων που διαθέτει η Επιτροπή, φαίνεται ότι οι εισαγωγές πλακών-διαφραγμάτων από ίνες καταγωγής των έξι χωρών που εμπλέκονται στη διαδικασία, αυξήθηκαν από 208 000 τόνους το 1985, σε 263 000 τόνους το 1987 και έφθασαν σε 112 500 τόνους κατά τους πρώτους πέντε μήνες του 1988. Με την εξέλιξη των εισαγωγών αυτών, λαμβανομένης της αύξησης της κοινοτικής κατανάλωσης πλακών-διαφραγμάτων από ίνες κατά την ίδια χρονική περίοδο, το συνολικό τμήμα της αγοράς που κατέχουν οι εισαγωγές από αυτές τις χώρες εξαγωγής, παρέμεινε σταθερό σε 21 % περίπου.

(9) Ειδικότερα, το τμήμα της αγοράς που καταλαμβάνουν από κοινού οι εισαγωγές από τη Σουηδία και τη Βραζιλία μειώθηκε από 14,3 % το 1985 σε 13 % κατά τους πρώτους πέντε μήνες του 1988. Όσον αφορά τον όγκο των εισαγωγών αυτών αυξήθηκε κατά 15 % κατά την περίοδο αυτή, ο ρυθμός δε αύξησης είναι σαφώς βραδύτερος από το ρυθμό αύξησης της κοινοτικής κατανάλωσης.

(10) Όσον αφορά τις εισαγωγές των εν λόγω χωρών κρατικού εμπορίου, αυξήθηκαν, κατά την ίδια χρονική περίοδο, με ρυθμό ταχύτερο από το ρυθμό αύξησης της κοινοτικής κατανάλωσης και, κατά συνέπεια, το συνολικό τμήμα της αγοράς που καταλαμβάνουν αυξήθηκε από 6,1 % σε 8,3 %. Εντούτοις, διαπιστώθηκε ότι τουλάχιστον ένα τρίτο των εν λόγω εισαγωγών αφορά ειδικό τύπο πλακών-διαφραγμάτων από ίνες που προορίζεται αποκλειστικά στη βιομηχανία συσκευασίας των Κάτω Χωρών. Αυτός ο τύπος δεν παράγεται σχεδόν καθόλου από την κοινοτική βιομηχανία και, επομένως, δεν υπάρχει γι' αυτόν ανταγωνισμός. Ως προς τις υπόλοιπες εισαγωγές, αυτές συνίστανται κατά κύριο λόγο σε πλάκες-διαγράγματα που προορίζονται σε τμήματα της αγοράς με χαμηλές τιμές, για τα οποία οι παραγωγοί της Κοινότητας, στο πλαίσιο του παρόντος υψηλού ποσοστού χρησιμοποίησης του παραγωγικού δυναμικού, παράγουν ασήμαντες ποσότητες. Κατά συνέπεια, οι συνέπειες των εισαγωγών των χωρών αυτών στην κοινοτική βιομηχανία είναι περιορισμένες λόγω του μειωμένου επιπέδου ανταγωνισμού.

(11) Όσον αφορά τις τιμές των εισαγωγών από τις έξι εν λόγω χώρες, μετά από σύγκριση κατά την περίοδο της έρευνας με τις τιμές των παραγωγών ομοειδών προϊόντων της Κοινότητας δεν αποκαλύφθηκαν, στην περίπτωση της Σουηδίας, περιθώρια πώλησης σε τιμές χαμηλότερες από τις κοινοτικές και τα περιθώρια που διαπιστώθηκαν για τη Βραζιλία δεν ήταν σημαντικά.

Σχετικά με τις τιμές των εισαγωγών από τις εν λόγω χώρες κρατικού εμπορίου, διαπιστώθηκε ότι, κατά την εξέταση της εφαρμογής των ισχυόντων δασμών αντιντάμπινγκ, καθώς και των προσαρμογών που δικαιολογούνται από τις διαφορές ως προς την ποιότητα και την τελική μορφή του εισαγόμενου προϊόντος, δεν ήταν σημαντικά τα επίπεδα πώλησης σε τιμές χαμηλότερες από τις κοινοτικές για την Τσεχοσλοβακία και την Πολωνία. Τα περιθώρια πώλησης σε τιμές χαμηλότερες από τις κοινοτικές που διαπιστώθηκαν για τη Σοβιετική Ένωση και τη Ρουμανία δεν επηρέασαν σημαντικά τις κοινοτικές τιμές, επειδή οι εισαγωγές από τις δύο αυτές χώρες καταλαμβάνουν πολύ μικρό τμήμα της αγοράς και συγκεντρώνονται σε ορισμένους τομείς της κοινοτικής αγοράς με χαμηλές τιμές.

(12) Όσον αφορά τις συνέπειες που μπορεί να έχουν οι εισαγωγές στην κατάσταση των παραγωγών της Κοινότητας πρέπει να ληφθούν οι ακόλουθοι παράγοντες:

α) η συνολική παραγωγή της Κοινότητας πλακών-διαφραγμάτων κατά τους πρώτους πέντε μήνες του 1988, εάν υποτεθεί ότι υπολογίζεται σε ετήσια βάση, έφθασε τους 789 000 τόνους έναντι 651 000 τόνους το 1985, δηλαδή αύξηση κατά 21 %. Κατά την ίδια περίοδο, η συνολική παραγωγική ικανότητα σε τόνους των παραγωγών της Κοινότητας αυξήθηκε κατά 15 % και κατ' ακολουθία αυξήθηκε επίσης η χρησιμοποίηση του δυναμικού κατά 16 % περίπου. Εξαιτίας των τάσεων αυτών η κοινοτική βιομηχανία επέτυχε ποσοστό χρησιμοποίησης του δυναμικού κατά μέσο όρο 93 % ·

β) τα αποθέματα των παραγωγών της Κοινότητας κατά το τέλος Μαΐου του 1988 ήταν μικρότερα σχεδόν κατά 9 % σε σχέση με τα αποθέματα κατά το τέλος του 1985·

γ) οι πωλήσεις των παραγωγών πλακών-διαφραγμάτων της Κοινότητας στην Κοινότητα ευθυγραμμίστηκαν με την αύξηση της παραγωγής μεταξύ του 1985 και τους πρώτους πέντε μήνες του 1988 ·

δ) σύμφωνα με την προαναφερόμενη εξέλιξη της κοινοτικής κατανάλωσης πλακών-διαφραγμάτων, το τμήμα της αγοράς που καταλαμβάνουν οι παραγωγοί της Κοινότητας παρέμεινε σταθερό σε 61 % περίπου. Αυτό σημαίνει ότι η κοινοτική βιομηχανία μπορούσε να επωφεληθεί από την αυξανόμενη ζήτηση·

ε) όσον αφορά τη δυνατότητα πραγματοποιήσεως κέρδους, η κατάσταση της Κοινότητας βελτιώθηκε σημαντικά κατά τα τελευταία τρία έτη. Κατά την περίοδο αυτή, η κοινοτική βιομηχανία περιόρισε προοδευτικά τις απώλειές της και από το τέλος του 1986 η πλειοψηφία των παραγωγών της Κοινότητας επέτυχε και πάλι λογικά περιθώρια κέρδους.

(13) Με βάση τις τάσεις των σημαντικών οικονομικών παραγόντων που προαναφέρθηκαν, φαίνεται ότι η κατάσταση στην Κοινότητα έχει βελτιωθεί σημαντικά. Αυτό αποδεικνύεται κυρίως από τα καλά οικονομικά αποτελέσματα και το υψηλό επίπεδο χρησιμοποίησης του δυναμικού, που επέτυχαν οι περισσότεροι παραγωγοί της Κοινότητας. Υπό τις συνθήκες αυτές, συνάγεται το συμπέρασμα ότι η κοινοτική βιομηχανία δεν υφίσταται επί του παρόντος υλική ζημία εξαιτίας των εν λόγω εισαγωγών.

(14) Η Επιτροπή, για να εξετάσει κατά πόσο η παύση των ισχυόντων μέτρων αντιντάμπινγκ οδηγεί σε κατάσταση κατά την οποία προκαλείται ή απειλείται να προκληθεί υλική ζημία στην κοινοτική βιομηχανία, έλαβε υπόψη την πιθανή εξέλιξη του όγκου και των τιμών του εισαγόμενου προϊόντος.

(15) Όπως αναφέρθηκε προηγουμένως, οι εισαγωγές από τις έξι εν λόγω χώρες δεν αυξήθηκαν ως προς τον όγκο, κατά τα τέσσερα τελευταία έτη, με ρυθμό ταχύτερο από το ρυθμό της κοινοτικής κατανάλωσης και κατά συνέπεια το τμήμα της αγοράς που καταλαμβάνουν οι χώρες αυτές παρέμεινε σταθερό κατά την περίοδο αυτή.

(16) Όσον αφορά το υπάρχον παραγωγικό δυναμικό, το δυναμικό της Σουηδίας πρόσφατα μειώθηκε επειδή έπαυσε να λειτουργεί μια από τις κύριες βιομηχανίες παραγωγής-εξαγωγής στη χώρα αυτή. Όσον αφορά τη Βραζιλία και τις εν λόγω χώρες κρατικού εμπορίου, δεν υπάρχουν σαφείς ενδείξεις σχετικά με την εγκατάσταση επιπροσθέτου δυναμικού κατά τα τελευταία έτη.

(17) Δύο παράγοντες πρέπει να ληφθούν υπόψη κατά την εξέταση της δυνατότητας χρησιμοποίησης του υπάρχοντος επιπλέον δυναμικού για την αύξηση των εξαγωγών προς την Κοινότητα. Κατά πρώτον, ακόμη και στην περίπτωση που οι χώρες αυτές αυξήσουν την παραγωγή τους, το μέγεθος της αύξησης αυτής θα είναι περιορισμένο, τουλάχιστον κατά το προσεχές μέλλον, εξαιτίας του ήδη σχετικά υψηλού εκτιμώμενου ποσοστού χρησιμοποίησης του δυναμικού. Κατά δεύτερο, λόγω της κατανομής των παραδοσιακών εξαγωγών από τις χώρες αυτές μεταξύ της Κοινότητας και των άλλων περιφερειών, είναι αμφίβολο ότι η αύξηση αυτή της παραγωγής θα οδηγήσει σε σημαντική αύξηση των εξαγωγών προς την Κοινότητα, σε σχέση με την κοινοτική κατανάλωση.

(18) Συνάγεται το συμπέρασμα ότι, μετά τη λήξη των μέτρων άμυνας, η προβλεπόμενη εξέλιξη των εν λόγω εισαγωγών θα έχει σημαντικές συνέπειες για την κοινοτική βιομηχανία.

(19) Όσον αφορά τις τιμές των εισαγωγών από τη Σουηδία και τη Βραζιλία, διαπιστώθηκε ότι εισαγωγείς πωλούσαν τα προϊόντα τους στην Κοινότητα σε τιμές παρόμοιες με τις τιμές των παραγωγών της Κοινότητας και ότι ετήρησαν και σε πολλές περιπτώσεις, υπερέβησαν τις ελάχιστες τιμές στο πλαίσιο αναληφθεισών υποχρεώσεων. Εξαιτίας αυτού καθώς και της υψηλής ποιότητας των πλακών-διαφραγμάτων της Σουηδίας και της Βραζιλίας, η Επιτροπή συμπεραίνει ότι δεν υπάρχει σαφής ένδειξη ότι οι τιμές των πλακών-διαφραγμάτων που εισάγονται από αυτές τις δύο χώρες θα μειωθούν και ότι θα πωλούνται σε τιμές χαμηλότερες από τις τιμές των παραγωγών της Κοινότητας, σε βαθμό που να είναι δυνατό να προκαλέσει υλική ζημία, εφόσον παύουν να ισχύουν οι αναλήψεις υποχρεώσεων.

(20) Όσον αφορά τις τιμές των εισαγωγών από τις εν λόγω χώρες κρατικού εμπορίου, με την παύση ισχύος των μέτρων άμυνας οι εξαγωγείς θα έχουν την ευκαιρία να προσαρμόσουν τις τιμές τους στο επίπεδο τιμών που επικρατεί στην κοινοτική αγορά. Ακόμη και στην περίπτωση που οι εξαγωγείς δεν επωφεληθούν πλήρως της ευκαιρίας αυτής, κάθε περίπτωση πώλησης σε τιμή χαμηλότερη από την κοινοτική που εξακολουθεί να υπάρχει θα έχει, υπό τις παρούσες συνθήκες, περιορισμένη επίπτωση επί των τιμών των παραγωγών της Κοινότητας. Αυτό οφείλεται στο ότι, εκτός από το γεγονός ότι δεν αναμένεται σημαντική αύξηση των εισαγωγών από τις χώρες αυτές, μεγάλο τμήμα των εισαγωγών αυτών δεν ανταγωνίζεται άμεσα την κοινοτική παραγωγή. (21) Έχοντας υπόψη τα ανωτέρω, συνάγεται το συμπέρασμα ότι, μετά την παύση των ισχυόντων μέτρων αντιντάμπινγκ, δεν προβλέπεται σαφώς, επί του παρόντος, κατάσταση κατά την οποία οι εν λόγω εισαγωγές προκαλούν ή απειλούν να προκαλέσουν υλική ζημία στην κοινοτική βιομηχανία.

Δ. Ντάμπινγκ

(22) Βάσει των ανωτέρω συμπερασμάτων όσον αφορά τη ζημία και την απειλή ζημίας, η Επιτροπή δεν θεώρησε αναγκαίο να εξετάσει περαιτέρω το θέμα της ύπαρξης ντάμπινγκ όσον αφορά τις εν λόγω εισαγωγές.

Ε. Περάτωση της διαδικασίας επανεξέτασης

(23) Υπό αυτές τις συνθήκες επομένως η διαδικασία επανεξέτασης σχετικά με τις εισαγωγές πλακών-διαφραγμάτων καταγωγής Τσεχοσλοβακίας, Πολωνίας και Σοβιετικής Ένωσης πρέπει να περατωθεί χωρίς την επιβολή περαιτέρω μέτρων άμυνας. Όσον αφορά τα μέτρα αντιντάμπινγκ για τη Σοβιετική Ένωση, πρέπει να καταργηθούν και πρέπει να παύσουν να ισχύουν τα μέτρα για την Τσεχοσλοβακία και την Πολωνία.

(24) Η συμβουλευτική επιτροπή δεν προέβαλε αντιρρήσεις ως προς αυτό.

(25) Οι καταγγέλλοντες ενημερώθηκαν σχετικά με τα ουσιαστικά γεγονότα και τις παρατηρήσεις βάσει των οποίων η Επιτροπή προτίθετο να περατώσει τη διαδικασία.

(26) Με την απόφαση 89/377/ΕΟΚ της Επιτροπής (1) περατώνεται η διαδικασία επανεξέτασης σχετικά με τις εισαγωγές πλακών-διαφραγμάτων καταγωγής Ρουμανίας, Βραζιλίας και Σουηδίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Περατώνεται η διαδικασία επανεξέτασης των μέτρων αντιντάμπινγκ όσον αφορά τις εισαγωγές οικοδομικών πλακών-διαφραγμάτων από ίνες, που υπάγονται στους κωδικούς ΣΟ 4411 11 00 και 4411 19 00, καταγωγής Τσεχοσλοβακίας, Πολωνίας και Σοβιετικής Ένωσης.

2. Οι οριστικοί δασμοί αντιντάμπινγκ οι οποίοι εφαρμόζονται στις εισαγωγές οικοδομικών πλακών-διαφραγμάτων από ίνες καταγωγής Τσεχοσλοβακίας και Πολωνίας παύουν να ισχύουν.

3. Ο οριστικός δασμός αντιντάμπινγκ που εφαρμόζεται στις εισαγωγές οικοδομικών πλακών-διαφραγμάτων από ίνες καταγωγής Σοβιετικής Ένωσης καταργείται.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 19 Ιουνίου 1989.

Για το Συμβούλιο

Ο Πρόεδρος

C. SOLCHAGA CATALAN

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 49 της 22. 2. 1983, σ. 6.

(3) ΕΕ αριθ. L 47 της 19. 2. 1983, σ. 30.

(4) ΕΕ αριθ. L 181 της 25. 6. 1982, σ. 19.

(5) ΕΕ αριθ. L 361 της 24. 12. 1983, σ. 6.

(6) ΕΕ αριθ. L 170 της 29. 6. 1984, σ. 68.

(7) ΕΕ αριθ. L 46 της 25. 2. 1986, σ. 23.

(8) ΕΕ αριθ. L 361 της 24. 12. 1983, σ. 47.

(9) ΕΕ αριθ. C 165 της 24. 6. 1988, σ. 2.

(1) ΕΕ αριθ. C 327 της 20. 12. 1988, σ. 8.

(1) Βλέπε σελίδα 51 της παρούσας Επίσημης Εφημερίδας.